ประกาศกระทรวงการคลัง เรื่อง การกู้เงินเพื่อให้กู้ต่อโดยการออกตั๋วสัญญาใช้เงินในปีงบประมาณ พ.ศ. 2558 ครั้งที่ 1
ประกาศกระทรวงการคลัง
ประกาศกระทรวงการคลัง
เรื่อง
การกู้เงินเพื่อให้กู้ต่อโดยการออกตั๋วสัญญาใช้เงิน
ในปีงบประมาณ
พ.ศ. ๒๕๕๘
ครั้งที่ ๑[๑]
 

เพื่อให้เป็นไปตามความในมาตรา ๑๖
แห่งพระราชบัญญัติการบริหารหนี้สาธารณะ พ.ศ. ๒๕๔๘ และกฎกระทรวงกำหนดหลักเกณฑ์
วิธีการ และเงื่อนไขในการออก การซื้อขาย การโอน และการใช้ตราสารหนี้เป็นหลักประกัน
พ.ศ. ๒๕๕๐ กระทรวงการคลังขอประกาศให้ทราบทั่วกันว่า

กระทรวงการคลังโดยความเห็นชอบของคณะรัฐมนตรี ตามมติเมื่อวันที่ ๑
กันยายน ๒๕๕๘ อาศัยอำนาจตามความในมาตรา ๗ ประกอบมาตรา ๒๐ (๔) และมาตรา ๒๕
แห่งพระราชบัญญัติการบริหารหนี้สาธารณะ พ.ศ. ๒๕๔๘ และที่แก้ไขเพิ่มเติม (ฉบับที่
๒) พ.ศ. ๒๕๕๑ ได้ดำเนินการกู้เงินเพื่อให้กู้ต่อโดยการออกตั๋วสัญญาใช้เงิน
โดยมีรายละเอียดและเงื่อนไข ดังต่อไปนี้

๑. ผู้ให้กู้ :
ธนาคารออมสิน

๒. วัตถุประสงค์ในการกู้
: เพื่อให้กู้ต่อแก่การรถไฟฟ้าขนส่งมวลชนแห่งประเทศไทย
สำหรับโครงการรถไฟฟ้าสายสีม่วง ช่วงบางใหญ่ - บางซื่อ

๓. รายละเอียดเงื่อนไข
:
๓.๑ ระยะเวลากู้เงิน ๑ ปี นับตั้งแต่วันที่ ๒๘ กันยายน ๒๕๕๘
ครบกำหนดชำระในวันที่ ๒๘ กันยายน ๒๕๕๙
๓.๒ วงเงินกู้จำนวน ๙๘๒,๐๙๓,๘๗๕.๑๕ บาท (เก้าร้อยแปดสิบสองล้านเก้าหมื่นสามพันแปดร้อยเจ็ดสิบห้าบาทสิบห้าสตางค์)
๓.๓ เบิกรับเงินกู้ทั้งจำนวน ในวันที่ ๒๘ กันยายน ๒๕๕๘
๓.๔ อัตราดอกเบี้ยเท่ากับอัตราดอกเบี้ยอ้างอิง บวกร้อยละ ๐.๐๔๕๐
ต่อปี โดยปรับอัตราดอกเบี้ยทุกงวด ๖ เดือน
หากอัตราดอกเบี้ยอ้างอิงมีการเปลี่ยนแปลง การคำนวณดอกเบี้ยใช้หลักเกณฑ์หนึ่งปีมี
๓๖๕ วัน แล้วนับตามจำนวนที่เกิดขึ้นจริง เศษของหนึ่งสตางค์ให้ปัดทิ้ง
อัตราดอกเบี้ยอ้างอิง หมายความว่า
อัตราดอกเบี้ยอ้างอิงระยะสั้นตลาดกรุงเทพ (BIBOR) ระยะ ๖
เดือน ตามประกาศธนาคารแห่งประเทศไทย
๓.๕ การชำระดอกเบี้ย
กระทรวงการคลังจะชำระดอกเบี้ยเงินกู้ให้ผู้ให้กู้ทุกงวด ๖ เดือน
โดยจะชำระดอกเบี้ยงวดแรก ในวันที่ ๒๘ มีนาคม ๒๕๕๙ และชำระดอกเบี้ยงวดสุดท้าย
ในวันที่ ๒๘ กันยายน ๒๕๕๙ พร้อมต้นเงินกู้ ณ วันสิ้นสุดสัญญาเงินกู้
ซึ่งจะปรับอัตราดอกเบี้ยอ้างอิงทุกงวด ๖ เดือน หากมีการเปลี่ยนแปลง
การชำระดอกเบี้ยงวดแรก
กระทรวงการคลังจะใช้อัตราดอกเบี้ยอ้างอิงระยะสั้นตลาดกรุงเทพ ระยะ ๖ เดือน (BIBOR) ตามประกาศธนาคารแห่งประเทศไทย ณ
วันประมูลเงินกู้สำหรับอัตราดอกเบี้ยในงวดสุดท้าย จะใช้อัตราดอกเบี้ยอ้างอิง ๒
วันทำการ ก่อนวันครบกำหนดชำระดอกเบี้ย
๓.๖ การชำระต้นเงินกู้
กระทรวงการคลังจะชำระคืนต้นเงินกู้ทั้งจำนวน ณ
วันสิ้นสุดสัญญากู้เงิน คือวันที่ ๒๘ กันยายน ๒๕๕๙
๓.๗ การชำระหนี้ก่อนกำหนด
กระทรวงการคลังสามารถชำระหนี้คืนไม่ว่าทั้งหมดหรือบางส่วนก่อนครบกำหนดระยะเวลาชำระหนี้ได้
โดยกระทรวงการคลังจะแจ้งให้ผู้ให้กู้ทราบล่วงหน้าไม่น้อยกว่า ๒ วันทำการ
๓.๘
หากวันครบกำหนดชำระต้นเงินกู้และดอกเบี้ยคราวใดตรงกับวันหยุดราชการหรือวันหยุดตามประกาศธนาคารแห่งประเทศไทย
กระทรวงการคลังจะชำระหนี้ในวันเปิดทำการถัดไปโดยไม่นับวันหยุดราชการหรือวันหยุดตามประกาศธนาคารแห่งประเทศไทยดังกล่าว
เข้ารวมเพื่อคำนวณดอกเบี้ยในงวดที่ถึงกำหนดชำระ
ยกเว้นการชำระหนี้งวดสุดท้ายให้คำนวณดอกเบี้ยจนถึงก่อนวันชำระหนี้ ทั้งนี้ ในการคำนวณดอกเบี้ย
ให้ถือว่าหนึ่งปีมี ๓๖๕ วัน
๓.๙ ไม่มีค่าธรรมเนียมและค่าใช้จ่ายใด ๆ


ประกาศ
ณ วันที่ ๒๑ กันยายน พ.ศ. ๒๕๕๘
นริศ ชัยสูตร
รองปลัดกระทรวงการคลัง
หัวหน้ากลุ่มภารกิจด้านรายจ่ายและหนี้สิน
ปฏิบัติราชการแทน
รัฐมนตรีว่าการกระทรวงการคลัง







ปริยานุช/ผู้จัดทำ
๑๕ ตุลาคม ๒๕๕๘

ปุณิกา/ผู้ตรวจ
๒๙ ตุลาคม ๒๕๕๘


[๑] ราชกิจจานุเบกษา
เล่ม ๑๓๒/ตอนพิเศษ ๒๔๙ ง/หน้า ๓/๑๒ ตุลาคม ๒๕๕๘